Barbados

Barbados ialah sebuah negara kepulauan yang terletak di persempadan Laut Caribbean dan Lautan Atlantik. Merangkumi salah satu daripada gugusan pulau Antillen Kecil, Barbados terletak di bahagian sebelah timur gugusan tersebut.

Barbados masyhur dengan industri pelancongannya dan dikenali sebagai Little England atau England Kecil bagi kepulauan Caribbean kerana pengaruh Britain yang kuat di pulau ini. Pulau Barbados terletak 2585 km (1610 batu) dari tenggara Miami, Florida di Amerika Syarikat dan 860 km (535 batu) dari Caracas, Venezuela.

 Sejarah 

 Zaman prapenjajahan 
Bukti-bukti arkeologi yang terhad membuktikan bahawa Barbados memiliki penghuni pada sekitar pertengahan alaf kedua SM.Peter Drewett, 1993. "Excavations at Heywoods, Barbados, and the Economic Basis of the Suazoid Period in the Lesser Antilles", Journal of the Barbados Museum and Historical Society 38:113–37; Scott M. Fitzpatrick, "A critical approach to c14 dating in the Caribbean", Latin American Antiquity, 17 (4), pp. 389 ff. Penghuni Amerindia yang lebih kekal wujud di Barbados pada abad keempat hingga ketujuh Masihi.Beckles, Hilary. A History of Barbados: From Amerindian Settlement to Caribbean Single Market (Cambridge University Press, 2007 edition). Penghuni-penghuni Arawak dan Kalinago dari Amerika Selatan mula menghuni di pulau ini sejak abad kesembilan Masihi.

 Zaman penjajahan 
Orang Portugis merupakan orang Eropah pertama menemukan dan mencatat kelibat pulau ini dalam pelayaran mereka dari Brazil Jajahan. Salah seorang peneroka ini, Pedro A. Campos menamakan pulau ini sebagai Os Barbados yakni "yang berjanggut".Retrieved 5 March 2016. Nama ini dikatakan merujuk kepada pokok-pokok ara spesies Ficus citrifolia yang menjalar seakan janggut atau penampilan orang-orang asal yang menduduki pulau ini.

Barbados merupakan pulau yang lengang sebelum penjelajah British mula menetap di sini pada 1627. Kapten John Powell mendarat di Barbados pada 1625 dan mengisytiharkan pulau sebagai tanah jajahan British. Dua tahun kemudian, abangnya Kapten Henry Powell mendarat dengan 80 orang peneroka dan 10 orang hamba abdi. Kumpulan tersebut telah menubuhkan penempatan Eropah yang pertama di Jamestown di pantai barat, kini dikenali sebagai Holetown. Pada akhir tahun 1628 penduduk koloni ini bertambah menjadi 2,000 orang.

Pihak penjajah telah menebang kebanyakan hutan belantara dan menanam tembakau dan kapas. Pada 1640-an, mereka menanam semula ladang-ladang ini dengan tebu. Ladang-ladang ini ialah ladang tebu terbesar di kepulauan Caribbean, dan pengeluaran gula menghasilkan keuntungan lumayan bagi pihak penanam dan peneroka di Barbados. Oleh kerana permintaan gula yang tinggi, hamba-hamba abdi telah dibawa dari benua Afrika dan dikerjakan di ladang-ladang gula yang wujud hingga tahun 1834 apabila sistem perhambaan dihapuskan. Meskipun begitu, ekonomi Barbados masih bergantung kepada sektor gula, rum dan molases hingga kurun ke-20. Selepas Perang Dunia Kedua, industri gula mula merudum manakala sektor pelancongan telah meningkat naik.

 Zaman pascakemerdekaan 
Barbados telah mencapai status kerajaan dalaman sendiri pada 1961 dan mencapai kemerdekaan pada 30 November 1966 dengan Errol Barrow sebagai Perdana Menteri pertama. Pada awal 1990-an, pelancongan telah menjadi sektor terbesar di Barbados.

Pada 15 September 2020, pemerintah penguasai Barbados mengumumkan pelaksanaan membubarkan kuasa beraja sebagai suatu negara republik pada 30 November 2021, 55 tahun setelah negara itu merdeka dari jajahan British menggantikan dengan suatu Presiden ketua negara lantikan rakyat sendiri; Barbados masih akan kekal keanggotaan dalam Alam Komanwel. Suatu pemindaan kepada perlembagaan negara Barbados menyentuh hal ini diperkenalkan dalam Parlimen Barbados pada 20 September 2021 yang diluluskan pada 6 Oktober tahun sama. Pada minggu berikutnya tanggal 12 Oktober, Gabenor Jeneral terakhir negara tersebut, Sandra Mason dilantik dua-dua pihak pemerintah dan pembangkang parlimen sebagai Presiden pertama mereka sebelum disahkan dalam pilihan raya tanggal 20 Oktober.Barbados just appointed its first president as it becomes a republic - The National

 Geografi 

Barbados terletak di Lautan Atlantik dan merupakan pulau paling timur di Antillen Kecil serta Hindia Barat. Barbados merupakan sebuah pulau yang agak datar yang semakin mencuram di kawasan pusat tanah tinggi dengan puncak tertinggi ialah Gunung Hillaby (336 m). Pulau ini beriklim tropikal, dengan musim hujan di antara bulan Jun dengan Oktober. Musim keringnya pula adalah antara bulan Februari dengan Mei. Ibu negara Barbados ialah Bridgetown. Bandar-bandar utama yang lain termasuklah Holetown dan Speightstown.

 Politik 

Sistem politik Barbados ialah berasaskan sistem republik berparlimen berdasarkan sistem Westminster. Ketua negara Barbados ialah Presiden Barbados, kini dipegang oleh Dame Sandra Mason. Kuasa eksekutif masih terletak di tangan Perdana Menteri dan kabinetnya. Perdana Menteri lazimnya ialah seorang ketua parti politik yang menang dalam pilihan raya untuk 30 buah kerusi dalam Dewan Rakyat. Ahli-ahli dipilih setiap lima tahun. Ahli Senat atau Dewan Negara berjumlah 21 orang dan dilantik oleh Gabenor Jeneral. Daripada jumlah tersebut, 12 orang ahli dilantik atas nasihat Perdana Menteri, dua orang atas nasihat Ketua Pembangkang dan tujuh orang dipilih oleh Gabenor Jeneral.

 Kariah 

Barbados terbahagi kepada 11 kariah (parishes) seperti di bawah:

 Christ Church
 Saint Andrew
 Saint George
 Saint James
 Saint John
 Saint Joseph
 Saint Lucy
 Saint Michael
 Saint Peter
 Saint Philip
 Saint Thomas

 Ekonomi 

Sejak dahulu, ekonomi Barbados bergantung pada penanaman tebu dan aktiviti berkaitan, tetapi beberapa tahun yang lalu, Barbados telah menerokai sektor pengeluaran dan pelancongan. Nilai keluaran dalam negara kasar negara setakat 2018 ialah $5.087 billion secara nominal dan $5.344 billion secara pariti kuasa beli. Laporan pada 2017 menunjukkan kira-kira 88% daripada sektor ekonomi negara adalah bersumberkan perkhidmatan.

Kewangan Persisiran Pantai dan perkhidmatan maklumat merupakan punca tukaran wang asing yang utama, dan juga sektor pengeluaran ringan. Kerajaan sentiasa berusaha untuk mengurangkan kadar pengangguran, menggalakkan pelaburan asing, dan syarikat swasta masih dimilikki oleh syarikat milik kerajaan. Ekonominya telah menguncup pada 2001 disebabkan kelembaban di dalam perbelanjaan pelancongan dan pengguna.

 Demografi 

Bancian negara pada 2010 menetapkan jumlah penduduk negara pada 277,821 orang, yakni 133,018 orang lelaki dan 144,803 orang perempuan. Lebih 90% rakyat Barbados (dikenali juga sebagai Bajan) adalah berkulit hitam, dan kebanyakkan mereka adalah keturunan hamba abdi yang bekerja di ladang-ladang gula. Penduduk-penduduk yang lain ialah orang Eropah dan Asia. Bahasa rasmi Barbados ialah bahasa Inggeris, tetapi masyarakat lazimnya bertutur dalam suatu kreol yang dipanggil sebagai Bajan. Kebanyakkan rakyat negara beragama Kristian aliran Protestan (Gereja Anglikan) dengan peratusan kira-kira 40%. Namun begitu, agama Katolik, Hindu dan Islam juga diamalkan oleh segelintir rakyat Barbados.

 Prasarana 

 Pendidikan 

Sistem pendidikan Barbados adalah menghampiri sistem pendidikan British. Barbados memiliki lebih 70 buah sekolah rendah serta lebih 20 buah sekolah menengah termasuk beberapa buah sekolah antarabangsa. Beberapa buah institut pengajian tinggi dibangunkan di Barbados untuk menyumbang kepada pendidikan tinggi penduduk negara. Kadar celik huruf masyarakat Barbados menghampiri 100%.

 Pengangkutan 
Lapangan Terbang Antarabangsa Grantley Adams ialah lapangan terbang tunggal Barbados yang menjadi hab pengangkutan utama kawasan timur Caribbean. Barbados tidak memiliki sebarang pengangkutan rel.

 Budaya 

Pengaruh Inggeris sangat ketara di Barbados berbanding dengan kepulauan lain di Hindia Barat. Salah satu contoh ialah sukan kebangsaan negara iaitu kriket. Barbados telah melahirkan ramai pemain kriket terkenal, termasuklah Garfield Sobers dan Frank Worrell.

 Lihat juga 

 Komunikasi di Barbados
Pengangkutan di Barbados
 Ketenteraan di Barbados
 Hubungan Luar di Barbados
 Senarai tokoh dari Barbados
 Masjid di Barbados
Daftar negara

 Rujukan 

 Laman web 




 Pautan luar 

 Totally Barbados Holidays, Tourism and Business Guide
 Barbados Government Information Service - Lelaman rasmi kerajaan Barbados
 Lelaman rasmi Parlimen Barbados 
 Barbados Vacation Travel Guide & Business Directory 
 Barbados Accommodation, Hotels, Apartments, Villas and Guesthouses. Book Direct and Save 

Kategori:Negara dan wilayah berbahasa Inggeris
Kategori:Bekas jajahan British
Kategori:Bekas jajahan Portugis
Kategori:Demokrasi liberal
*